Σημείωμα εφαρμογής του μηχανισμού εκκίνησης ΕΜΤ, του μηχανισμού εγγυήσεων υπέρ των ΜΜΕ και της δράσης κεφαλαίου αρχικής ώθησης στο πλαίσιο του πολυετούς προγράμματος για τις επιχειρήσεις και την επιχειρηματικότητα, ιδίως για τις μικρομεσαίες επιχειρήσεις (ΜΜΕ) (2001-2005)

(2002/C 54/04)

(Κείμενο που παρουσιάζει ενδιαφέρον για τον ΕΟΧ)

Το παρόν σημείωμα απευθύνεται σε ενδιάμεσους χρηματοπιστωτικούς οργανισμούς για ΜΜΕ (όπως τράπεζες, οργανισμούς που εφαρμόζουν συστήματα εγγυήσεων, ταμεία κεφαλαίου αρχικής ώθησης και επιχειρηματικού κεφαλαίου και επωαστήρια επιχειρήσεων). Παρουσιάζει συνοπτικά τρία χρηματοδοτικά μέσα που αποσκοπούν στη βελτίωση του χρηματοπιστωτικού περιβάλλοντος για τις ΜΜΕ με την επέκταση υπαρχόντων, και τη θέσπιση νέων, χρηματοδοτικών μέσων για τη χρηματοδότηση ΜΜΕ. Το πρόγραμμα αυτό είναι ανοιχτό για τα κράτη μέλη της Ευρωπαϊκής Ένωσης, τη Νορβηγία, την Ισλανδία και το Λιχτενστάιν.

Οι ενδεικτικές πιστώσεις του προϋπολογισμού για την περίοδο 2001-2005 ανέρχονται σε 323 εκατ. ευρώ.

Στο πλαίσιο της απόφασης 2000/819/ΕΚ του Συμβουλίου(1) σχετικά με ένα πολυετές πρόγραμμα για τις επιχειρήσεις και την επιχειρηματικότητα, ιδίως για τις μικρομεσαίες επιχειρήσεις (2001-2005), το Ευρωπαϊκό Ταμείο Επενδύσεων (ΕΤΕ) διαχειρίζεται, για λογαριασμό της Ευρωπαϊκής Επιτροπής, τα χρηματοδοτικά μέσα του προγράμματος αυτού. Στις 18 Δεκεμβρίου 2001 η Ευρωπαϊκή Επιτροπή υπέγραψε τις καταπιστευματικές και διαχειριστικές συμφωνίες με το ΕΤΕ σχετικά με την εφαρμογή των εξής τριών μηχανισμών:

1. ΜΗΧΑΝΙΣΜΟΣ ΕΚΚΙΝΗΣΗΣ ΤΟΥ ΕΜΤ

Ο μηχανισμός εκκίνησης του ΕΜΤ θα υποστηρίζει την ίδρυση και τη χρηματοδότηση ΜΜΕ στη φάση εκκίνησης τους, επενδύοντας pari passu με επενδυτές μετοχικού κεφαλαίου του ιδιωτικού τομέα σε κατάλληλα εξειδικευμένα ταμεία επιχειρηματικού κεφαλαίου, ιδίως σε ταμεία κεφαλαίου αρχικής ώθησης, μικρότερα ταμεία, ταμεία που λειτουργούν σε περιφερειακή βάση ή ταμεία ειδικευμένα σε εξειδικευμένους τομείς ή τεχνολογίες, ή ταμεία επιχειρηματικού κεφαλαίου που χρηματοδοτούν την εκμετάλλευση των αποτελεσμάτων Ε& Α, π.χ. ταμείων που συνδέονται με κέντρα έρευνας και επιστημονικά πάρκα, τα οποία με τη σειρά τους παρέχουν επιχειρηματικά κεφάλαια για ΜΜΕ.

Ο μηχανισμός εκκίνησης του ΕΜΤ θα αποκτά επίσης μερίδιο μετοχικού κεφαλαίου σε επωαστήρια επιχειρήσεων, pari passu με επενδυτές σε μετοχικό κεφάλαιο του ιδιωτικού τομέα. Από την άποψη αυτή, τα επωαστήρια επιχειρήσεων θα αντιμετωπίζονται όπως τα ταμεία επιχειρηματικού κεφαλαίου.

2. Ο ΜΗΧΑΝΙΣΜΟΣ ΕΓΓΥΗΣΕΩΝ ΥΠΕΡ ΤΩΝ ΜΜΕ

Ο μηχανισμός εγγυήσεων υπέρ των ΜΜΕ χορηγεί αντεγγυήσεις ή, κατά περίπτωση, συνεγγυήσεις, παράλληλα με τα συστήματα εγγυήσεως των κρατών μελών, της Νορβηγίας, της Ισλανδίας και του Λιχτενστάιν, καθώς και άμεσες εγγυήσεις στην περίπτωση κάθε άλλου κατάλληλου ενδιάμεσου χρηματοπιστωτικού οργανισμού.

Για να διατεθεί στις ΜΜΕ ένα πλήρες φάσμα προϊόντων εγγύησης, στο πλαίσιο του μηχανισμού διατίθενται οι ακόλουθες τέσσερις θυρίδες:

- εγγυήσεις δανείων για την υποστήριξη επιχειρήσεων με δυνατότητες ανάπτυξης, που έχουν μέχρι 100 μισθωτούς. Στο πλαίσιο της θυρίδας αυτής, το ΕΤΕ χορηγεί μερικές εγγυήσεις (άμεσα ή έμμεσα) για την κάλυψη χαρτοφυλακίων δανείων,

- εγγυήσεις για χαρτοφυλάκια μικροδανείων για πολύ μικρές επιχειρήσεις που έχουν μέχρι δέκα μισθωτούς, ώστε να ενθαρρυνθούν τα χρηματοπιστωτικά ιδρύματα να συμμετάσχουν πιο ενεργά στον τομέα αυτό, παρέχοντας δάνεια χαμηλότερου ύψους που παρουσιάζουν αναλογικά υψηλότερες δαπάνες διεκπεραίωσης. Προβλέπεται πρόσθετη υποστήριξη προς τους ενδιάμεσους χρηματοπιστωτικούς οργανισμούς για να αντισταθμιστούν κατά ένα μέρος οι υψηλότερες διοικητικές δαπάνες που βαρύνουν αυτές τις δραστηριότητες,

- αντεγγυήσεις ή συνεγγυήσεις επιλέξιμων συστημάτων εγγυήσεων για την κάλυψη επενδύσεων μετοχικού κεφαλαίου σε ΜΜΕ με λιγότερους από 250 μισθωτούς. Το ΕΤΕ δεν χορηγεί άμεσες εγγυήσεις σε ταμεία επιχειρηματικού κεφαλαίου,

- εγγυήσεις ΤΠΕ για την κάλυψη χαρτοφυλακίων δανείων για τη χρηματοδότηση εξοπλισμού ΤΠ, λογισμικού και κατάρτισης όσον αφορά συγκεκριμένες δραστηριότητες για την προώθηση της χρήσης του διαδικτύου και του ηλεκτρονικού εμπορίου. Θα δοθεί προτεραιότητα σε μικρές επιχειρήσεις που έχουν μέχρι 50 μισθωτούς.

3. Η ΔΡΑΣΗ ΚΕΦΑΛΑΙΟΥ ΑΡΧΙΚΗΣ ΩΘΗΣΗΣ

Η δράση κεφαλαίων αρχικής ώθησης έχει ως στόχο την ενίσχυση της παροχής κεφαλαίων για τη δημιουργία νέων καινοτόμων επιχειρήσεων με δυνατότητες ανάπτυξης και δημιουργίας θέσεων απασχόλησης, μεταξύ άλλων στον χώρο της παραδοσιακής οικονομίας, μέσω της στήριξης ταμείων αρχικής ώθησης, επωαστηρίων ή παρόμοιων οργανισμών (όπως τα ταμεία πολλαπλών σκοπών που περιλαμβάνουν το κεφάλαιο αρχικής ώθησης στο συνολικό επενδυτικό πρόγραμμά τους), από τα πρώτα έτη λειτουργίας τους. Οι αποδέκτες θα επιλέγονται αποκλειστικά μεταξύ αυτών των ταμείων, των επωαστηρίων ή παρόμοιων οργανισμών όπου συμμετέχει το ΕΤΕ.

Η υποστήριξη αποσκοπεί στη μακροπρόθεσμη πρόσληψη πρόσθετων διαχειριστών επενδύσεων για να ενισχυθεί η ικανότητα του κλάδου επιχειρηματικού κεφαλαίου να καλύπτει επενδύσεις σε κεφάλαιο αρχικής ώθησης. Θα έχει τη μορφή επιχορηγήσεων που θα καλύπτουν μέρος του διαχειριστικού κόστους που συνδέεται με αυτές τις επενδύσεις έντασης εργασίας.

4. ΕΞΕΙΔΙΚΕΥΜΕΝΕΣ ΠΛΗΡΟΦΟΡΙΕΣ ΓΙΑ ΤΟΥΣ ΤΡΕΙΣ ΜΗΧΑΝΙΣΜΟΥΣ

Αναλυτικές πληροφορίες για τους τρεις μηχανισμούς διατίθενται από τη διεύθυνση:

Ευρωπαϊκό Ταμείο Επενδύσεων

43, avenue J. F. Kennedy

L - 2968 Luxembourg

E-mail: info@eif.org

ή από την ιστοθέση του ΕΤΕ στη διεύθυνση: www.eif.org

Οι διευθύνσεις και άλλα στοιχεία όλων των ενδιάμεσων χρηματοπιστωτικών οργανισμών με τους οποίους το ΕΤΕ έχει υπογράψει σύμβαση θα δημοσιευθούν στην ιστοθέση του ΕΤΕ, για να είναι σε θέση οι ΜΜΕ να έρχονται απευθείας σε επαφή με αυτούς τους ενδιάμεσους οργανισμούς.

Οι προτάσεις των ενδιάμεσων χρηματοπιστωτικών οργανισμών θα εξετάζονται από το ΕΤΕ σε συνεχή βάση, στο πλαίσιο των περιορισμών των διαθέσιμων πιστώσεων του κοινοτικού προϋπολογισμού. Το ΕΤΕ θα καταβάλει προσπάθειες να επιτύχει συνολική γεωγραφική ισορροπία.

(1) ΕΕ L 333 της 29.12.2000.